‘Terreur-tweeling’ ook van bedrog aangeklaEen van die foto’s wat deur die staat by die hof ingedien is in die Thulsie-tweeling se hofsaak. Brandon-Lee en Tony-Lee Thulsie, wat daarvan beskuldig word dat hulle terreuraanvalle beplan het, word ook nou van bedrog aangekla. Dié klag hou verband met die tweeling wat glo Lesotho-paspoorte in hul besit gehad het in die name van Christian Adams Leroy en Germain Adams Troy. Hulle het die paspoorte aan die departement van binnelandse sake se beamptes op die grens tussen Lesotho en Suid-Afrika voorgehou. Die tweeling is in Julie 2016 in hegtenis geneem en staan tereg op aanklag van sameswering en aanhitsing tot terreurmisdade en sameswering en ŉ poging om terreurmisdade te pleeg. Staatsaanklaer Chris MacAdam het Dinsdag aan die hof gesê hy het ŉ klagstaat in sy besit met 12 aanklagte teen die Thulsie-tweeling. “Ons is besig met die konsultasieproses. Ons moet die sentralisering van die klagtes bespreek. Die briewe word tans opgetrek en uitgestuur.” MacAdam het aan landdros Pieter du Plessis gesê sodra dit aangevra word, kan die saak na die hooggeregshof geskuif word en ŉ datum vir die voorverhoorverrigtinge vasgestel word. Die klagstaat van 13 bladsye toon dat die tweeling glo by ISIS wou aansluit en terreurmisdade wou uitvoer met onder meer vuurwapens, plofbare materiaal en selfs gif. Jonathan Shapiro (die spotprentkunstenaar Zapiro), Roy Topol (ŉ Joodse Suid-Afrikaanse beleggingsbestuurder) en die King David High School is as teikens vir die aanvalle gelys. Daar word beweer dat Tony-Lee in Augustus 2015 in ŉ reeks telegramboodskappe met Abu Fidaa van ISIS gekommunikeer het. Hy is glo tydens die gesprekke beveel om die ‘beste teikens’ wat Amerikaanse, Britse en Franse belange in Suid-Afrika insluit te kies. Hy is glo ook beveel om die spotprenttekenaar Zapiro dood te maak wat die ‘Messenger of Allah’-spotprent geteken het. Die familie van die tweeling was in die hof teenwoordig en het emosioneel reageer toe hulle hoor die saak is weereens uitgestel. Die saak is tot 15 Mei uitgestel wanneer die datum vir die hooggeregshofverrigtinge vasgestel sal word. Lees alle vorige berigte oor die Thulsie-tweeling op Maroela Media.